b'\n_START_ARTICLE_\nComuna Bulbucata, Giurgiu\n_START_SECTION_\nA\xc8\x99ezare\n_START_PARAGRAPH_\nComuna se afl\xc4\x83 \xc3\xaen zona central-vestic\xc4\x83 a jude\xc8\x9bului, pe malurile Neajlovului. Este str\xc4\x83b\xc4\x83tut\xc4\x83 de \xc8\x99oseaua jude\xc8\x9bean\xc4\x83 DJ411, care o leag\xc4\x83 spre nord-vest de Clejani (unde se termin\xc4\x83 \xc3\xaen DN61) \xc8\x99i spre sud-est de Iepure\xc8\x99ti (unde se intersecteaz\xc4\x83 cu DN6), Singureni, C\xc4\x83lug\xc4\x83reni (unde se intersecteaz\xc4\x83 cu DN5), Comana (unde \xc3\xaencepe un traseu comun cu DN5A p\xc3\xa2n\xc4\x83 la Hotarele) \xc8\x99i mai departe \xc3\xaen jude\xc8\x9bul C\xc4\x83l\xc4\x83ra\xc8\x99i la Radovanu \xc8\x99i Chirnogi (unde se termin\xc4\x83 \xc3\xaen DN41).\n_START_SECTION_\nDemografie\n_START_PARAGRAPH_\nConform recens\xc4\x83m\xc3\xa2ntului efectuat \xc3\xaen 2011, popula\xc8\x9bia comunei Bulbucata se ridic\xc4\x83 la 1.591 de\xc2\xa0locuitori, \xc3\xaen sc\xc4\x83dere fa\xc8\x9b\xc4\x83 de recens\xc4\x83m\xc3\xa2ntul anterior din 2002, c\xc3\xa2nd se \xc3\xaenregistraser\xc4\x83 1.716\xc2\xa0locuitori. Majoritatea locuitorilor sunt rom\xc3\xa2ni (96,42%). Pentru 3,52% din popula\xc8\x9bie, apartenen\xc8\x9ba etnic\xc4\x83 nu este cunoscut\xc4\x83._NEWLINE_Din punct de vedere confesional, majoritatea locuitorilor sunt ortodoc\xc8\x99i (96,23%). Pentru 3,52% din popula\xc8\x9bie, nu este cunoscut\xc4\x83 apartenen\xc8\x9ba confesional\xc4\x83.\n_START_SECTION_\nIstorie\n_START_PARAGRAPH_\nLa sf\xc3\xa2r\xc8\x99itul secolului al XIX-lea, comuna f\xc4\x83cea parte din plasa Neajlov a jude\xc8\x9bului Vla\xc8\x99ca \xc8\x99i era format\xc4\x83 din c\xc4\x83tunele Bulbucata (Velea), F\xc4\x83c\xc4\x83ul \xc8\x99i G\xc4\x83ste\xc8\x99ti-Coteni, av\xc3\xa2nd \xc3\xaen total 1455 de locuitori. \xc3\x8en comun\xc4\x83 existau o moar\xc4\x83 cu turbine pe Neajlov, trei biserici \xc8\x99i o \xc8\x99coal\xc4\x83 cu 51 de elevi (dintre care o singur\xc4\x83 fat\xc4\x83). Anuarul Socec din 1925 o consemneaz\xc4\x83 \xc3\xaen plasa Arge\xc8\x99ul a aceluia\xc8\x99i jude\xc8\x9b, av\xc3\xa2nd 2540 de locuitori \xc3\xaen satele Bulbucata, G\xc4\x83ureni \xc8\x99i Velea, dup\xc4\x83 ce satul F\xc4\x83c\xc4\x83ul a trecut la comuna Gorneni._NEWLINE_\xc3\x8en 1950, comuna a fost transferat\xc4\x83 raionului Mih\xc4\x83ile\xc8\x99ti \xc8\x99i \xc3\xaen 1952 raionului Dr\xc4\x83g\xc4\x83ne\xc8\x99ti-Vla\xc8\x99ca din regiunea Bucure\xc8\x99ti. Satul G\xc4\x83ureni a primit \xc3\xaen 1964 denumirea de Tei\xc8\x99ori. \xc3\x8en 1968, comuna a primit \xc3\xaenapoi satul F\xc4\x83c\xc4\x83u \xc8\x99i a trecut la jude\xc8\x9bul Ilfov; tot atunci, satul Velea a fost desfiin\xc8\x9bat \xc8\x99i comasat cu satul Bulbucata. \xc3\x8en 1981, o reorganizare administrativ\xc4\x83 regional\xc4\x83 a dus la transferarea comunei la jude\xc8\x9bul Giurgiu.\n_START_SECTION_\nMonumente istorice\n_START_PARAGRAPH_\n\xc8\x98apte obiective din comuna Bulbucata sunt incluse \xc3\xaen lista monumentelor istorice din jude\xc8\x9bul Giurgiu ca monumente de interes local, toate aflate \xc3\xaen satul Bulbucata \xc8\x99i clasificate ca monumente de arhitectur\xc4\x83: \xc8\x99coala veche (1882), ast\xc4\x83zi Muzeul Nichifor Crainic; gr\xc4\x83dini\xc8\x9ba (1882); prim\xc4\x83ria (1888); biserica \xe2\x80\x9eSf\xc3\xa2ntul Gheorghe\xe2\x80\x9d (1860); biserica \xe2\x80\x9eSf\xc3\xa2ntul \xc8\x98tefan\xe2\x80\x9d (1860); conacul Voinea (1921\xe2\x80\x931940), ast\xc4\x83zi sec\xc8\x9bie a Institutului Pasteur; \xc8\x99i moara cu turbine Voinea (1921\xe2\x80\x931940).'